Roger Kahane

Regista e senarista.
Roger Kahane a l'era nà ai 20 dë stèmber 1932 a Bois-Colombes, ant j'Àut ëd Sen-a, fieul d'un professor d'università.
A l'ancamin a l'ha fàit djë studi sientìfich, ma peui soa passion a l'ha mnalo a frequenté l'Anstitù dj'àut ëstudi cinematogràfich.
Na vira diplomà, a l'é vnù agiut regista ëd Christian-Jaque e René Clair.

Dël 1956 a l'é intrà a la television, anté che, quatr agn apress, a l'é dventà regista.
Dël 1965 a realisa për la television Jeanne au bûcher, an sla vita ëd Gioana d'Arc.
A travaja ëd fasson regolar a la trasmission literaria Italiques ëd Marc Gilbert e a filma vàire balet e òpere.
Dël 1962 a realisa con Philippe Soupault un film curt: La nuit du temps.

Apress doi film comersiaj për ël cine, Madly dël 1969 con Alain Delon e Mireille Darc e Sortie de secours dël 1970 con Régine, a torna a consentresse an sla tele, për la qual a realisa dël 1973 Beau-François, adatà dal romanz ëd Maurice Genevoix da Marcel Jullian e antërpretà da Laurent Terzieff.
Tre agn apress a oten un sucess popolar con Fachoda, la mission Marchand.

A la fin ëd j'agn 1970 a realisa quatr episòdi për Les procès témoins de leur temps, na serie ëd Pierre Dumayet, Pierre Desgraupes e Charles Clément ch'a arpija dij gròss fàit ëd la crònaca.
A l'é stàit ëdcò për tant temp regista d'Apostrophes.

A parte dal 1980, con sò senarista Daniel Goldenberg, a trata dla vita ëd mincadì con tre euvre ëd finsion: Papa Poule, con Sady Rebbot, ch'a l'avrà un sucess popolar ëstragròss; L'âge vermeil (1984), con Danielle Darrieux e Jean-Pierre Aumont e Les deux frères (1988-1989).
A l'ha ëdcò realisà dj'euvre dramàtiche stòriche, dont Irène et Fred (1984), con Danièle Lebrun an sla vita d'Irène e Frédéric Joliot-Curie, e Le serment (1985), stòria d'amor su sfond ëd guère ëd religion, ansima a 'n copion dë Stellio Lorenzi e Marcel Jullian, con Pascale Rocard, Michel Aumont, Jean-Claude Drouot e Pierre Clémenti.

Ant j'agn 1990, Kahane a scriv e a buta an sena dle piesse për ël teatro, dont Le petit chat est mort, Demandez la chanson du film, L'épouvantail.
Dël 1998 a l'ha realisà për ël cine Je suis vivante et je vous aime, con Jérôme Deschamps, Agnès Soral e Olivier Gourmet, film ch'a l'ha avù un bon sucess ëd pùblich e a l'é stàit premià an vàire festival.

Con Hélène Cohen, Kahane a l'ha scrivù un telefilm ch'a l'ha realisà (Écoute, Nicolas, dël 2003) e vàire episòdi dla serie Le tuteur (2003-2008), con Roland Magdane.
Sempe për la television a l'ha realisà vàire episòdi ëd L'instit, serie dont a l'é stàit ël diretor ëd colession.

Roger Kahane a l'é mòrt a Ivry-sur-Seine, ant la Val ëd Marna, ai 30 ëd giugn 2013.

Kahane, Roger
Kahane, Roger